The Bouqs ขายดอกไม้ออนไลน์ อย่างไร รายได้พันล้าน
The Bouqs ทำได้อย่างไร ? ลงทุนแมนจะเล่าให้ฟัง
5 พ.ค. 2565

The Bouqs ขายดอกไม้ออนไลน์ อย่างไร รายได้พันล้าน /โดย ลงทุนแมน
ด้วยสถานการณ์การแพร่ระบาดของโรคโควิด 19 ทำให้ผู้คนออกข้างนอกและพบปะกันน้อยลง ส่งผลให้ธุรกิจขายดอกไม้นั้น แย่ลงตามไปด้วย
แต่รู้หรือไม่ว่ามีผู้ให้บริการจัดส่งดอกไม้ออนไลน์เจ้าหนึ่งในสหรัฐอเมริกา กลับเติบโตได้ดีท่ามกลางสถานการณ์ที่เลวร้ายนี้ โดยบริษัทแห่งนี้ มีชื่อว่า “The Bouqs”
แล้ว The Bouqs ทำได้อย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
The Bouqs คือบริษัทสัญชาติอเมริกัน ที่ให้บริการจัดส่งดอกไม้ออนไลน์ ซึ่งถูกก่อตั้งโดยคุณ John Tabis และคุณ Juan Pablo Montufar คู่หูจากมหาวิทยาลัยเดียวกัน
แม้บริษัทที่ทั้งคู่ก่อตั้งจะดูไม่แตกต่างจากผู้ให้บริการจัดส่งดอกไม้ออนไลน์รายอื่น ๆ
แต่ The Bouqs มีความพิเศษตรงที่ จะจัดซื้อดอกไม้โดยตรงจากเกษตรกร และเป็นผู้นำส่งถึงลูกค้าเอง โดยไม่ต้องผ่านตัวกลางใด ๆ เลย ตั้งแต่คนส่งออก คนนำเข้า จนถึงผู้ค้าส่งดอกไม้
ทำให้ The Bouqs สามารถนำเสนอดอกไม้ที่มีความสดใหม่ในราคาที่ย่อมเยา
ในขณะเดียวกัน เหล่าเกษตรกรที่ส่งดอกไม้ให้ The Bouqs ก็ยังได้ราคาขายที่ดีขึ้น
สำหรับราคาเริ่มต้น อยู่ที่ประมาณ 1,300 บาทต่อคอลเลกชัน รวมค่าจัดส่ง
โดยใช้เวลาจัดส่งเพียง 2 ถึง 4 วัน หลังจากตัดดอกไม้ ซึ่งรวดเร็วกว่ารายอื่น ที่ใช้เวลาถึง 2 สัปดาห์
นอกจากนี้ The Bouqs ยังมีบริการสมัครสมาชิกรายเดือน เริ่มต้นที่ 1,300 บาทต่อเดือน
แม้ว่าจะเป็นบริการรายเดือน แต่ก็มีความยืดหยุ่น โดยที่สมาชิกสามารถเลือกได้ว่าจะเลื่อนรับเป็นเดือนอื่น หรือจะเปลี่ยนผู้รับก็ได้
ซึ่งจุดนี้เอง ที่ทำให้บริษัทสามารถสร้างรายได้ประจำ และกลายมาเป็นจุดแข็งในช่วงที่ต้องเผชิญกับเหตุการณ์ที่ไม่คาดฝัน เช่น ในช่วงโควิด
ที่บริษัทยังพอมีรายได้จากช่องทางนี้อยู่บ้าง ไม่ได้หายไปทั้งหมดเหมือนกับธุรกิจจัดส่งดอกไม้ตามออร์เดอร์
ปัจจุบัน The Bouqs มีการขยายผลิตภัณฑ์ที่นอกจากดอกไม้ ไปสู่ของขวัญต่าง ๆ 
เช่น เทียนหอม ชุดรวมผลไม้ แชมเปญ เครื่องประดับ และอีกมากมาย
จากเรื่องราวนี้ทำให้ในปีล่าสุด The Bouqs สามารถสร้างรายได้ถึง 2,000 ล้านบาทต่อปี
ทีนี้ เรามาดูมุมมองของผู้ก่อตั้ง The Bouqs กันบ้าง
ว่าพวกเขามีแนวคิดอย่างไร ถึงก่อตั้งธุรกิจนี้ขึ้นมา ?
จุดเริ่มต้นเกิดขึ้นหลังจากที่คุณ Juan เรียนจบปริญญาโท เขาต้องการกลับไปยังเอกวาดอร์ ประเทศบ้านเกิดของตน เพื่อทำฟาร์มดอกไม้ ซึ่งเป็นธุรกิจครอบครัวของเขา
แต่ว่าคุณ Juan ติดปัญหาตรงที่ตัวเองและเกษตรกรคนอื่น ๆ มักโดนพ่อค้าคนกลางกดราคา 
จนแทบไม่เหลือกำไร เขาจึงนำเรื่องนี้ไปปรึกษากับคุณ John ซึ่งเป็นเพื่อนของเขา
คุณ John ก็เห็นว่าธุรกิจขายดอกไม้ยังมีปัญหาเรื้อรังอยู่จริง และไม่ได้มีเพียงแค่ฝั่งผู้ผลิตเท่านั้น แต่รวมถึงฝั่งลูกค้าด้วย ตั้งแต่ความยุ่งยากในการสั่ง คุณภาพของดอกไม้ ที่ในบางครั้งมีการเหี่ยวเฉา และราคาที่สูงจนเกินไป
ด้วยประสบการณ์ที่คุณ John เคยได้รับขณะทำงานที่สตาร์ตอัปอีคอมเมิร์ซแห่งหนึ่ง และคุณ Juan ที่มีความเชี่ยวชาญด้านการทำฟาร์มดอกไม้อยู่แล้ว ทั้งคู่เห็นโอกาสทางธุรกิจ จึงนำไปสู่การก่อตั้ง The Bouqs ขึ้นในปี 2012
อย่างไรก็ตามช่วงแรกพวกเขากลับไม่ได้มีเงินทุนมากนัก 
จึงทำการตลาดผ่านการส่งอีเมลและข้อความให้คนที่รู้จักเท่านั้น
แต่เมื่อเป็นการบริการจัดส่งดอกไม้ที่ปลูกจาก Cayambe ภูเขาไฟในประเทศเอกวาดอร์ 
ในราคา 1,300 บาท ผู้คนเลยรู้สึกตื่นเต้น อยากลองใช้บริการ จึงเกิดกระแสบอกต่อแบบปากต่อปาก
ทำให้ยอดขายของพวกเขาเติบโตขึ้นอย่างรวดเร็ว  
โดยเดือนแรก มียอดขาย 270,000 บาท 
เดือนที่สอง 410,000 บาท 
เดือนที่สาม 680,000 บาท 
เดือนที่สี่ 1,360,000 บาท 
และในเดือนที่ห้า ยอดขายก็ก้าวกระโดด มาอยู่ที่ 3,390,000 บาท
จากการประสบความสำเร็จในเบื้องต้น ทำให้ The Bouqs สามารถดึงดูดเงินลงทุนถึงหลักสิบล้านบาทได้ ภายในเวลาไม่นาน
แต่ว่าการทำธุรกิจใช่ว่าจะราบรื่นเสมอไป เมื่อทั้งสองเริ่มได้รับฟีดแบ็กจากลูกค้าในทางที่ไม่ดี ทั้งเรื่องการขนส่งที่ค่อนข้างช้า และดอกไม้ไม่สดเช่นเดิม
แต่พวกเขาก็ตอบสนองและแก้ไขอย่างรวดเร็ว จนทำให้ลูกค้าหลายคนประทับใจ จนถึงขั้นที่พวกเขาใช้โซเชียลมีเดีย พิมพ์ขอบคุณบริษัทที่ให้บริการเป็นอย่างดี
หลังจากทั้งคู่ทำธุรกิจมาสักพัก ก็เห็นว่าดอกไม้มักถูกใช้แทนการแสดงความยินดี ในทุกช่วงชีวิตของผู้คนอยู่เสมอ ตั้งแต่เกิดมา, เรียนจบ, วันวาเลนไทน์, ประสบความสำเร็จในการงาน หรือกระทั่งงานแต่งงาน
ทำให้ The Bouqs ตัดสินใจเปิดให้บริการ สมัครสมาชิกรายเดือน ก่อนที่จะเพิ่มผลิตภัณฑ์อื่น ๆ เพื่อเป็นของขวัญควบคู่กับดอกไม้
และทั้งหมดนี้คือเรื่องราวของ The Bouqs ที่สร้างอาณาจักรดอกไม้ ที่มีรายได้นับหลักพันล้านบาท
จากเรื่องราวของ The Bouqs ก็เป็นอีกกรณีศึกษา
ที่ทำให้เราเห็นว่า แม้ตลาดจะมีการแข่งขัน และมีการกระจายตัวกันสูง
แต่ถ้าหากจับปัญหาได้ตรงจุด และแก้ไขได้อย่างถูกต้อง 
เราก็สามารถผลักดันให้ธุรกิจเติบโต
จนกลายมาเป็นผู้นำในตลาดได้ เช่นกัน..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
 
-
 
-
 
-
 
-
-
  
-